Са шматлікіх размоў з выпускнікамі педагагічных устаноў адукацыі ведаю, што ўмовы пражывання для іх часцей за ўсё галоўны фактар пры рашэнні паехаць па размеркаванні ва ўстанову адукацыі. Застацца працаваць у ёй на доўгі час іх можа падахвоціць магчымасць набыць або пабудаваць сваю кватэру. Узгадваю, напрыклад, хлопца з Бярэзіншчыны, які пасля заканчэння Беларускага дзяржаўнага педагагічнага ўніверсітэта імя Максіма Танка паехаў за жонкай, таксама педагогам, у адзін з райцэнтраў Гомельскай вобласці. І яму, і жонцы горад спадабаўся, работа задавальняла, а сказаў ён так: “Будзе жыллё, мы, канечне, тут застанёмся”. Маладая сям’я звярнулася па гэтым пытанні ў райвыканкам, дзе ім абяцалі дапамагчы. Тое ж гаварылі і маладыя педагогі, з якімі я сустракалася на пачатку навучальнага года ў аграгарадку Сарачы Любанскага раёна Мінскай вобласці.